Diari Oficial de la Generalitat Valenciana


Sumari del DOGV 9009, del 01-02-2021 (2021/795)

RESOLUCIÓ de 27 de gener de 2021, de la consellera de Justícia, Interior i Administració Pública, per la qual es constitueix un grup de treball per a l'estudi d'una proposta de mesures per a la modernització de l'Administració de la Generalitat i per a l'execució del Pla de recuperació de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9009

Data del DOGV
:   01-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/795


Data del document
:   27-01-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 27 de gener de 2021, de la consellera de Justícia, Interior i Administració Pública, per la qual es constitueix un grup de treball per a l'estudi d'una proposta de mesures per a la modernització de l'Administració de la Generalitat i per a l'execució del Pla de recuperació de la Generalitat. [2021/795]  
El Decret 5/2019, de 6 de juny, del president de la Generalitat, pel qual es determinen el nombre i la denominació de les conselleries i les seues atribucions, estableix en l'article 6 les competències de la Conselleria de Justícia, Interior i Administració Pública, desplegades pel títol V del Decret 105/2019, de 5 de juliol, del Consell, concretades, entre altres aspectes, en la millora de l'eficiència i eficàcia de l'Administració, en la simplificació administrativa, en la implementació de noves tècniques d'organització i d'instruments de treball, i en les competències d'inspecció general de serveis i de la funció pública de l'Administració de la Generalitat, matèries ordenades finalment en el Decret 172/2020, de 30 d'octubre, del Consell, d'aprovació del Reglament orgànic i funcional de l'esmentada conselleria.  
  
El Consell Europeu del passat 21 de juliol de 2020 va aprovar una estratègia contra la crisi sanitària provocada per la Covid-19, l'impacte de la qual no solament es projecta sobre la salut de la població, sinó sobre el teixit econòmic i el benestar social en una magnitud desconeguda en les últimes dècades. La resposta comunitària ha sigut l'aprovació de l'anomenat «Instrument Europeu de Recuperació», un dels pilars del qual el constitueixen els fons «Next Generation EU (NGEU)», destinats a afrontar la crisi pandèmica i activar la recuperació. Tal com s'indica en el recent Reial decret llei 36/2020, de 30 de desembre, pel qual s'aproven mesures urgents per a la modernització de l'Administració i per a l'execució del Pla de recuperació, transformació i resiliència, l'envergadura dels fons destinats a transformar el model productiu i social col·loquen la societat espanyola davant d'un context de canvi socioeconòmic similar al dels anys huitanta o noranta, en els quals el nostre país va ser receptor dels anomenats fons de cohesió. Addicionalment, la concentració temporal prevista del programa, entre els anys 2021 i 2024, obliga a un esforç que manca de precedents. No obstant això, la societat mereix una resposta que assegure que el futur, a més de viable econòmicament i adequat tecnològicament, és inclusiu socialment i sostenible ambientalment. Així les coses, els poders públics i les seues estructures administratives han d'adequar les seues capacitats de gestió per a donar resposta al desafiament.  
  
Però els poders públics concernits no són únicament els corresponents a la denominada Administració general de l'Estat. Sobre aquest tema, la Generalitat, el mes de novembre de 2020, va presentar l'Estratègia Valenciana per a la Recuperació. Són les institucions que materialitzen l'autogovern valencià les que també han d'enfocar el seu disseny organitzatiu, els seus instruments de gestió i els seus processos de funcionament, a la prioritat de la recuperació econòmica i l'absorció de les inversions, i modificar els aspectes que siga convenient per a agilitar els procediments administratius relacionats amb la recuperació, alhora que evite l'existència d'impediments burocràtics en els àmbits de polítiques públiques en les quals és la comunitat autònoma la competent, com l'educació, l'ordenació i el desenvolupament comercial, les polítiques socials, l'agricultura, l'aigua i el medi ambient o el suport a la innovació empresarial, per esmentar-ne alguns.  
  
A aquest efecte, és imprescindible identificar els àmbits administratius necessitats de reforma i els canvis normatius pertinents. Per a això, sense perjudici dels mitjans propis amb què compta la Generalitat, és convenient incorporar coneixement expert, acadèmic i professional, tant intern com alié a la seua pròpia estructura, provinent del món universitari, en el convenciment que les seues aportacions milloraran no sols la qualitat del diagnòstic, sinó de les innovacions mateix que es proposen.  
  
De conformitat amb tot l'anterior, resolc:  
  
Primer. Creació i naturalesa  
Es constitueix una comissió per a l'estudi i proposta de les mesures de modernització que l'Administració de la Generalitat ha d'implementar per a l'adequada execució de l'Estratègia Valenciana per a la Recuperació.  
La comissió tindrà la naturalesa de grup de treball adscrit a la Conselleria de Justícia, Interior i Administració Pública.  
  
  
Segon. Objecte  
La comissió té com a missió la identificació dels àmbits necessitats de modificació, tant en el model organitzatiu, el règim de funcionament o de la gestió de personal, com en els procediments administratius relacionats amb la inversió i l'absorció dels fons comunitaris, així com la proposta de les mesures concretes i de les reformes normatives que, en l'àmbit de l'Administració de la Generalitat, facen possible la gestió eficaç dels fons destinats a la recuperació econòmica i social i a la transformació del model productiu, sense minvament de la transparència i de les garanties procedimentals.  
  
Tercer. Composició  
La comissió estarà composta pel president i els vocals següents:  
  
a) President: José Luis Martínez Morales, de la Reial Acadèmia de Jurisprudència i Legislació.  
b) Coordinadora: Belén Cardona Rubert, sotssecretària de la Conselleria de Justícia, Interior i Administració Pública de la Generalitat  
c) Vocals:  
I. Ignacio Sevilla Merino. Advocat i professor titular de Dret Administratiu de la Universitat de València.  
II. María José Alonso Mas. Professora titular de Dret Administratiu de la Universitat de València.  
III. Ricardo de Vicente Domingo. Professor titular de Dret Administratiu de la Universitat de València.  
IV. María Pilar Batet Jiménez. Cap del Servei de Contractació i Compra Pública de la Diputació de Castelló.  
V. Eduardo Costa Castellà. Lletrat de l'Ajuntament de Gandia.  
VI. Margarita Vento Torres. Cap del Servei de Contractació de la Generalitat Valenciana.  
  
Quart. Règim de funcionament  
El president de la comissió disposarà el calendari de sessions, així com el sistema i mètode de treball que considere més adequat, i estarà facultat per a adoptar totes les decisions que, en el seu àmbit, considere adequades per a l'adequada realització de la missió de la comissió.  
El règim de funcionament de la comissió serà el que s'estableix per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Cinqué. Mitjans personals i materials de suport  
La Conselleria de Justícia, Interior i Administració Pública posarà a la disposició de la comissió els mitjans personals i materials necessaris per al seu bon funcionament.  
Les persones titulars de la Subdirecció General de Planificació i Règim Jurídic, de la Direcció General de Funció Pública, i de la Inspecció General de Serveis, de manera específica, hi donaran suport tècnic i asseguraran la deguda assistència a la comissió.  
  
Sisé. Efectes  
La present resolució farà efecte a partir de l'endemà de la publicació en el Diari Oficial de la Generalitat Valenciana.  
  
València, 27 de gener de 2021.- La consellera de Justícia, Interior i Administració Pública: Gabriela Bravo Sanestanislao.